SL Uradni list Evropske unije C 137/4

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 137/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„LIMONE COSTA D’AMALFI“

EU št.: PGI-IT-02185 – 26.9.2016

ZOP ( ) ZGO ( X )

1. Skupina vložnikov in pravni interes

CONSORZIO DI TUTELA LIMONE COSTA D’AMALFI IGP. Naslov : C.so reginna 71 84010 Maiori (SA) ITALIJA E-naslov: info@limonecostadamalfiigp.com – limonecostadamailfiigp@pec.it

Konzorcij Consorzio di tutela „Limone Costa di Amalfi“ IGP je pooblaščen za vložitev zahtevka za spremembo na podlagi člena 13(1) odloka italijanskega ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☒ Drugo [pakiranje; posodobitve predpisov; popravek zemljepisnih lastnih imen]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Člen 6 veljavne specifikacije

Pojasnjeno je, da se deleži izkoristka, navedeni v točki o sadnem mesu, nanašajo na sok. Gre za redakcijsko spremembo, saj je bil izraz „sok“ v veljavni specifikaciji po pomoti izpuščen, medtem ko je v točki 4.2 povzetka, objavljenega v Uradnem listu Evropske unije, naveden. (UL C 282/04, 5.10.2000). Sprememba ne vpliva na opisne parametre proizvoda.

— Odstavek: „sadno meso: izrazito sočno (z najmanj 25-odstotnim izkoristkom) in z visoko vsebnostjo kisline (najmanj 3,5 g/100 ml), slamnato rumene barve“. je spremenjen: „sadno meso: slamnato rumene barve, izrazito sočno (z najmanj 25-odstotnim izkoristkom) in z visoko vsebnostjo kisline (najmanj 3,5 g/100 ml)“.

Metoda proizvodnje

Člen 4 veljavne specifikacije

— Odstavek: „V skladu s tradicionalno metodo pridelave drevesa rastejo pod ogrodjem iz lesenih kolov, po možnosti iz kostanjevega lesa (in visokim najmanj 180 cm) in po potrebi pokritim, da se drevesa zaščitijo pred neugodnimi vremenskimi razmerami in se zagotovi postopno zorenje plodov.“ je spremenjen: „V skladu s tradicionalno metodo pridelave drevesa rastejo na oporah iz kolov – iz kostanjevega lesa in/ali drugih okolju prijaznih materialov, ki ustrezajo zahtevam glede varovanja krajine (ob zamenjavi so visoki najmanj 180 cm) – in ustrezno pokritih, da se drevesa zaščitijo pred neugodnimi vremenskimi razmerami in se zagotovi postopno zorenje plodov.“

Zaradi družbeno-gospodarskih sprememb v svetu in turističnega razvoja na območju pridelave „Limone Costa d’Amalfi“ se je gozdarstvo začelo opuščati. To je vplivalo na načine proizvodnje olupljenih kostanjevih kolov, ki so se uporabljali za ogrodje, namenjeno zaščiti citronovcev. Zaradi zniževanja proizvodnih stroškov so se namreč opuščali tradicionalni načini izdelave kolov, zato se je kakovost lesa poslabšala in njegova življenjska doba skrajšala, saj je bila ta v nekaterih primerih celo krajša od obdobja amortizacije po nakupu in postavitvi kolov. Zato se zdaj namesto lesenih kolov lahko uporabljajo drogovi, ki so izdelani iz okolju prijaznih materialov in ne kazijo današnje krajine, ki jo sestavljajo nasadi citronovcev. Zaradi uporabe obstojnejših okolju prijaznih materialov bi se morali fiksni stroški znižati, kar bi lahko spodbudilo h gojenju citronovcev. Zadnji in enako pomemben vidik je varnost pri delu, ki je zaradi uporabe drogov namesto lesenih kolov še toliko večja zlasti pri kmetijskih opravilih na višje ležečih predelih nasadov citronovcev.

Potreba po tem, da se v stavku, ki se nanaša na „zamenjavo“ drogov, natančno določi njihova višina, je povezana z edinstvenostjo tal amalfijske obale, na katerih se drogovi sčasoma posedejo za približno 10 do 20 cm, bodisi zaradi teže ogrodja, ki daje oporo vejam citronovcev, bodisi zaradi same prepustnosti tal.

Črtanje izraza „po potrebi“ je upravičeno zaradi pomena, ki ga imajo zaščitne ponjave za pridelavo ZGO „Limone Costa di Amalfi“. Te ponjave citronovce varujejo pred neugodnimi vremenskimi razmerami (zmrzaljo, slano in točo). Njihova uporaba torej ne more biti prepuščena prosti presoji.

— Stavek: „Gostota zasaditve ne sme presegati 800 dreves na hektar.“ je spremenjen: „Gostota zasaditve ne sme presegati 1 200 dreves na hektar.“

Ta sprememba je bila določena na podlagi ugotovitev na terenu, da je število dreves na hektar povezano s širino in obliko teras. Terase imajo zelo različne in zelo nepravilne geometrijske oblike. Zaradi te nepravilnosti se število dreves na hektar zelo spreminja, saj je kmet primoran izkoristiti vsak najmanjši prostor, ki ga ima na voljo za gojenje.

Gostota zasaditve na hektar je odvisna od strmine pobočja, ki pogosto določa širino teras. Na območju pridelave se drevesa, katerih oblika je „prilagojena“ vrsti terase, razvijajo bodisi vodoravno po sistemu „kotlastega“ reza bodisi navpično na širino terase; tako posajeni citronovci se razraščajo po poševnih drogovih, ki so postavljeni navzgor in med seboj povezujejo dve terasi, oprti pa so na nosilce, ki so vodoravno nameščeni spodaj, s čimer spodbujajo razvoj glavnih vej vzdolž ogrodja.

S to tehniko je mogoče število dreves na hektar povečati na 1 200, hkrati pa zagotavlja, da se ohranita kakovost plodov in njihova skladnost z zahtevami iz specifikacije.

— Dodan je bil naslednji stavek, da bi se jasneje navedel najstarejši kultivar, ki se uporablja za pridelavo „Limone Costa d’Amalfi“. „Kultivar, ki se uporabi za nove zasaditve, ponovne zasaditve ali ponovno cepitev, mora biti izključno ‚Sfusato Amalfitano‘, ki so ga certificirale drevesnice, pooblaščene s strani dežele Kampanje in potrjene s strani službe za zdravstveno varstvo rastlin.“

— Stavek: „Vendar si dežela Kampanja pridržuje pravico, da te elemente zlasti glede na vremenske razmere, zabeležene med letom, spremeni po svoje.“ je črtan, ker ni v skladu z veljavnimi predpisi.

— Stavek: „Na hektar je dovoljeno pridelati največ 25 ton zaščitenih limon v okviru specializirane ali mešane pridelave (v tem primeru se pridelek ponderira)“. je spremenjen: „Na hektar je dovoljeno pridelati največ 35 ton zaščitenih limon v okviru specializirane ali mešane pridelave (v tem primeru se pridelek ponderira)“.

Izboljšanje razmer za gojenje citronovcev zaradi boljšega poznavanja fiziologije rastline, razvoja spretnosti na področju tehnik gojenja in obdelovanja nasadov citronovcev, izboljšanja delovanja namakalnega sistema za povečanje pridelka ter zaposlitve visoko usposobljenega in kvalificiranega osebja omogoča boljše upravljanje nasadov citronovcev in večji pridelek, kot je bil določen v specifikaciji, sestavljeni v 90. letih. Omejitev na 35 ton na hektar v ničemer ne vpliva na fiziologijo rastline in kakovost plodu.

Drugo

Člen 7 veljavne specifikacije

— Geografske omejitve, določene za obdelavo in predelavo limon, so bile črtane, da se omogoči večja razširjenost proizvoda, ki je zelo pogosta sestavina v predelanih proizvodih. Zato je bil stavek iz točke 3 zadnjega odstavka: „Priprava in/ali predelava limon morata potekati izključno na ozemlju občin, navedenih v členu 3 te specifikacije;“ črtan.

Pakiranje

— Stavek: „Proizvod se prodaja v posebnih trdnih zabojih z nosilnostjo najmanj 0,5 kg in največ 15 kg, izdelanih iz materiala rastlinskega izvora, kartona ali drugega reciklirnega materiala, ki mora biti vsekakor dovoljen z zakonodajo Skupnosti.“ je spremenjen: „Proizvod – za količine od ene limone do največ 15 kg – se prodaja v trdnih vsebnikih, po možnosti izdelanih iz materiala rastlinskega izvora.“

Namen te spremembe je dovoliti posamično prodajo proizvoda z ZGO in uporabo drugih vsebnikov iz materialov, ki niso rastlinskega izvora, pri čemer se daje prednost materialom rastlinskega izvora. Na zelo turističnem območju bi morala ta sprememba prispevati k širitvi ter poznavanju proizvoda in označbe onkraj meja.

Posodobitve predpisov

— Posodobljeno je bilo sklicevanje na Uredbo (EU) št. 1151/2012 Evropskega parlamenta in Sveta.

Popravek zemljepisnih lastnih imen

— V besedilu člena 3 specifikacije, ki vsebuje tipkarske napake, je treba popraviti naslednja zemljepisna imena: — „P.ta Pantanello“ je nadomeščeno s „P.ta Campanella“, — „Monte Cambera“ je nadomeščeno z „Monte Gambera“, — „sorgente Cannillo“ je nadomeščeno s „sorgente Cannello“, — „Monte Falerio“ je nadomeščeno z „Monte Falerzio“.

ENOTNI DOKUMENT

„LIMONE COSTA D’AMALFI“

EU št.: PGI-IT-02185 – 26.9.2016

ZOP ( ) ZGO ( X )

1. Ime

„Limone Costa d’Amalfi“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Podolgovata elipsasta oblika z velikim koničastim vrhom, srednje debela lupina, ki je ob zrelosti limonasto rumene barve; plodovi tehtajo najmanj 100 g; epikarp je bogat z eteričnimi olji; izrazita aroma; sadno meso je zelo sočno (najmanj 25-odstotni izkoristek), ima visoko vsebnost kisline (najmanj 3,5 g/100 ml) in je slamnato rumene barve; malo pečk.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze od gojenja do pobiranja pridelka z ZGO „Limone Costa d’Amalfi“ morajo potekati na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod – za količine od ene limone do največ 15 kg – se prodaja v trdnih vsebnikih, po možnosti izdelanih iz materiala rastlinskega izvora. Dovoljeni so tudi trdni vsebniki iz kartona.

3.6 Posebna pravila za označevanje proizvoda, za katerega se uporablja registrirano ime

Na etiketi so z jasnimi in neizbrisnimi črkami zapisane naslednje navedbe: (1) ZGO „Limone Costa d’Amalfi“; (2) ime pridelovalca; (3) količina proizvoda, dejansko vsebovana v pakiranju; (4) leto pridelave. Grafična upodobitev izbranega logotipa prikazuje limono z listi na levi strani dvojnega kroga, v katerem je na rumeni podlagi s črnimi črkami izpisana navedba „Limone Costa d’Amalfi“. Znotraj dvojnega kroga je obris obale, od mesta Maiori do Capo Conca, v ospredju pa je grmič sredozemske makije.

4. Jedrnata opredelitev geografskega območja

Geografsko območje obsega celotno ozemlje občine Atrani v pokrajini Salerno in del ozemlja naslednjih občin v isti pokrajini: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti in Vietri sul Mare. Opredeljeno območje po vsem svetu poznajo kot „Costiera Amalfitana“ in „Costa d’Amalfi“.

5. Povezava z geografskim območjem

Že samo ime kultivarja „Sfusato Amalfitano“ priča o tesni povezavi z zadevnim geografskim območjem. Poleg tega se ta sorta goji skoraj izključno na tem območju in kakovostne značilnosti plodov so se skozi stoletja spreminjale glede na posebnosti tega okolja. Ta sadež v svetu slovi predvsem po svoji aromi, prijetnem vonju in okusu ter kislosti soka. Gojenje limon vzdolž amalfijske obale je sčasoma prevladalo nad vsemi drugimi kulturami, pri čemer ima ne samo pomembno vlogo za gospodarstvo tega območja, ampak daje pečat tudi krajini (ne smemo pozabiti tudi na koristi za turistično dejavnost, ki se v mnogočem zanaša na povezavo med „modrino morja in zelenjem nasadov agrumov“) in prispeva k hidrogeološki zaščiti območja.

Zgodovinski vidiki

Gojenje limon na amalfijski obali je v zgodovini obsežno dokumentirano in potrjeno vse od začetka 11. stoletja, zlasti ko so odkrili njihovo učinkovitost v boju proti skorbutu, bolezni, ki jo povzroča pomanjkanje vitamina C. To je tudi razlog, da je Amalfijska republika med drugim na podlagi študij znamenite Salernske šole zdravstva določila, da morajo biti na krovu ladij vedno limone. Tudi to je prispevalo k spodbujanju nasadov citronovcev na tem območju (12.–14. stoletje), ki so odtlej zavzemali vse večje površine na obali in okoliških gričih.

O tem širjenju gojenja limon pričajo številne srednjeveške listine.

Camera, zgodovinar iz 19. stoletja, umešča gojenje prvih citronovcev in pomarančevcev na amalfijskem območju najmanj v leto 1112, in sicer na podlagi pergamenta iz tega leta, ki ga je odkril. Od leta 1600 verodostojni dokumenti pričajo o veliki razširjenosti „vrtov citronovcev (nasadov)“ vzdolž obale, medtem ko je zgodovinar Ferrari leta 1646 prvič opisal Limon amalphitanus, ki skoraj do potankosti ustreza današnjemu Sfusato d’Amalfi. Od takrat dalje se omenja tudi razcvet trgovine z limonami na tem območju, prodane količine pa so se postopoma povečevale v 18. stoletju in zlasti v drugi polovici 19. stoletja, ko so skoraj ves pridelek pokupili trgovci iz drugih pokrajin (Sorrento). Po tistem je število novih zasaditev zlasti zaradi pomanjkanja zemljišč začelo upadati in človeška dejavnost je odtlej usmerjena predvsem v preoblikovanje tal (v terase) in zgostitev zasaditev.

Sklic na objavo specifikacije

(drugi pododstavek člena 6(1) te uredbe)

Ta uprava je začela nacionalni postopek ugovora z objavo predlaganih sprememb specifikacije za ZGO „Limone Costa d’Amalfi“ v Uradnem listu Italijanske republike št. 163 z dne 14. julija 2016 in št. 187 z dne 11. avgusta 2016.

Prečiščeno besedilo proizvodne specifikacije je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Prodotti DOP e IGP“ (Proizvodi ZOP in ZGO) (v desnem zgornjem kotu zaslona), nato „Prodotti DOP IGP e STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di produzione all’esame dell’UE“ (Specifikacije, predložene Evropski uniji).

(1) UL L 343, 14.12.2012, str. 1.